Diari Oficial de la Generalitat Valenciana


Sumari del DOGV 2724, del 09-04-1996 (1996/837858)

ORDRE de 14 de març de 1996, de la Conselleria de Treball i Afers Socials, per la qual es convoquen set beques per a postgraduats en Treball Social.
----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/14/(2)/dof/vci/html**

### Dades del document

Número de DOGV
:   2724

Data del DOGV
:   09-04-1996

Secció del DOGV
:   DISPOSICIONS GENERALS

Número del document
:   1996/837858


Data del document
:   14-03-1996

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

ORDRE de 14 de març de 1996, de la Conselleria de Treball i Afers Socials, per la qual es convoquen set beques per a postgraduats en Treball Social.   
La Direcció General de la Dona de la Conselleria de Treball i Afers Socials és el centre directiu al qual escau elaborar, promoure i executar les mesures per fer efectiu el principi d'igualtat de l'home i la dona a tots els àmbits de la vida política, econòmica, cultural, social i laboral de la Comunitat Valenciana.  
Per desenvolupar les esmentades accions, resulta oportú convocar un concurs públic per a l'adjudicació de set beques per a postgraduats en treball social a fi de completar la seua formació específica en temes relacionats amb la dona, de tal forma que les persones beneficiàries participen en les activitats teòrico-pràctiques que es desenvolupen dins el marc dels programes que la Direcció General de la Dona realitze en el Centre Dona 24 hores.  
Per tot això, i fent ús de les facultats que em confereix l'art. 35 de la Llei de la Generalitat Valenciana 5/1983, de 30 desembre, de Govern Valencià,  
ORDENE  
Primer  
Convocar un concurs públic per a la concessió de set beques per a postgraduats en treball social i aprovar les bases per les quals es regeix aquesta convocatòria, incloses com a annex I d'aquesta ordre, així com el model de sol·licitud per a les esmentades bases que s'adjunta com a annex II.  
Segon  
La dotació econòmica de les beques se sufragarà amb càrrec al capítol IV; línia 403/000/96, del programa 323.10 del vigent pressupost de despeses per a 1996, de la Conselleria de Treball i Afers Socials, per un import global màxim de nou milions dues-centes quaranta mil pessetes (9.240.000 PTA).  
DISPOSICIONS FINALS  
Primera  
S'autoritza la directora general de la Dona perquè, en l'àmbit de les seues competències, adopte les mesures necessàries per al desenvolupament i l'aplicació d'aquesta ordre.  
Segona  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
Tercera  
Contra aquesta ordre, que exhaureix la via administrativa, es podrà interposar un recurs contenciós administratiu, d'acord amb el que preveu l'art. 58 de la Llei Reguladora de la Jurisdicció Contenciosa Administrativa, de 27 de desembre de 1956, dins el termini de dos mesos, comptadors des del dia de la seua publicació, davant la sala Contenciosa Administrativa del Tribunal Superior de Justícia de la Comunitat Valenciana, i ho comunicarà prèviament a la Conselleria de Treball i Afers Socials, d'acord amb el que estableix l'art. 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 14 de març de 1996  
El conseller de Treball i Afers Socials,  
JOSÉ SANMARTíN ESPLUGUES  
ANNEX I  
Bases  
Primera  
És objecte d'aquesta convocatòria la concessió de set beques per a postgraduats en Treball Social, a fi de completar la seua formació teòrico-pràctica i d'ampliar coneixements en l'àrea de la dona, així com facultar la realització d'estudis d'investigació, especialment en el tema dels abusos físics i/o psíquics i mals tractes a dones de la Comunitat Valenciana.  
Segona  
Hi podran concursar totes aquelles persones que es troben en possessió del títol de diplomat en Treball Social.  
Tercera  
Es consideraran mèrits preferents:  
- Experiència en temes relacionats amb la dona, demostrable documentalment.  
- Formació específica en matèria de la dona (cursos, jornades, seminaris, publicacions, etc.).  
- Expedient acadèmic.  
- Coneixements d'informàtica.  
Quarta  
La durada de la beca serà des de la data d'adjudicació fins el 31 de desembre de 1996, si bé s'estableix la possibilitat d'una pròrroga automàtica pels mesos que falten fins completar l'any de benefici, sempre condicionat a l'existència de crèdit suficient en el pressupost de despeses de l'exercici següent.  
La condició de becari no genera cap relació laboral amb la Generalitat Valenciana.  
Les esmentades beques són incompatibles amb altres que es puguen concedir per altres organismes per a la mateixa activitat o similar.  
Cinquena  
Les beques estaran dotades com 110.000 PTA. brutes mensuals cadascuna, amb un import total màxim d'1.320.000 PTA. brutes per beca, incloent en aquesta quantitat les despeses originades amb motiu de la subscripció d'una assegurança d'atenció sanitària. Sobre l'esmentada quantitat es practicaran les retencions legals oportunes.  
El pagament d'aquestes es realitzarà mensualment, amb la presentació prèvia per part dels becaris d'un informe de les activitats realitzades i després de la certificació de la directora general de la Dona de l'aprofitament de les activitats.  
Sisena  
Els becaris realitzaran els estudis i les pràctiques que els seran encomanats per la Direcció General de la Dona. Les pràctiques es desenvoluparan en la ciutat de València.  
La Direcció General de la Dona determinarà les activitats i establirà la dedicació dels becaris segons els propis serveis i mitjans i exercirà la tutoria dels becaris a través de la treballadora social adscrita a la Direcció General de la Dona a València, a fi de no desvirtuar l'objectiu d'especialització i formalització complementària que motiven aquestes beques.  
Setena  
Les sol·licituds es formalitzaran en el model d'instància que figura en l'annex I i es podran presentar en el Registre General de la Direcció General de la Dona, a les seues seus de Castelló (c/ Ensenyament, 10), València (c/ Nàquera, 9) i Alacant (Garcia Andreu, 12), o per qualsevol dels mitjans establerts en l'art. 38.4 de la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds serà de 15 dies hàbils, comptadors des de l'endemà de la publicació d'aquesta ordre al Diari Oficial de la Generalitat Valenciana.  
Vuitena  
A les sol·licituds caldrà adjuntar la documentació següent:  
- Fotocòpia compulsada del DNI.  
- Fotocòpia compulsada del títol acadèmic.  
- Fotocòpia compulsada dels documents que acrediten l'experiència laboral o en pràctiques.  
- Fotocòpies compulsades dels certificats de cursos, jornades, seminaris, etc.  
- Qualsevol altre que acredite la possessió d'altres títols que es vulguen al·legar com a mèrits.  
- Declaració jurada de l'interessat de no ser beneficiari de cap altra beca per igual o similar activitat.  
- Els becaris hauran de presentar la documentació acreditativa del compliment de les seues obligacions fiscals i amb la Seguretat Social.  
Novena  
Les beques seran concedides per una resolució del conseller de Treball i Afers Socials, a proposta de la comissió avaluadora, en el termini de 20 dies hàbils comptadors des de la finalització del termini de presentació de sol·licituds. En el cas que no hi haja una resolució en el termini esmentat, les sol·licituds de beques s'entendran desestimades.  
Deu  
La comissió avaluadora estarà formada per:  
- El conseller o la persona que hi delegue, qui actuarà com a president.  
- La directora general de Serveis Socials.  
- La directora general de la Dona.  
- Una professora de l'Escola de Treball Social.  
- Un tècnic de la Direcció General de Serveis Socials, que hi actuarà com a secretari.  
La comissió avaluadora elevarà una proposta de selecció dels candidats, en el termini màxim de 15 dies hàbils i designarà, així mateix, una relació de suplents per al cas que es produesquen vacants entre les persones becades.  
Onze  
La valoració dels candidats s'efectuarà d'acord amb el barem següent:  
- Experiència en temes relacionats amb la problemàtica de la dona: 0-3 punts.  
- Formació específica en temes relacionats amb les dones (cursos, jornades, etc.): 0-3 punts.  
- Expedient acadèmic: 0-3 punts.  
- Coneixements en informàtica: 0-3 punts.  
- Entrevista: 0-5 punts.  
La comissió avaluarà els mèrits de cada sol·licitant deduïts dels documents aportats. Es convocarà els que hauran superat la mitjana de 5 punts per a la realització de l'entrevista i es determinarà la proposta d'adjudicataris a aquells que sumant ambdues qualificacions obtinguen major puntuació.  
Dotze  
Seran obligacions dels becaris:  
1. Començar l'aprofitament de les beques dins el termini que se'ls assenyale i acceptar les instruccions que durant el seu període de vigència rebran de les persones designades per la Direcció General de la Dona per supervisar les activitats objecte de la beca.  
2. Així mateix, hauran d'elaborar una memòria sobre els coneixements i les experiències obtingudes en les seues pràctiques en el Centre 24 hores, en finalitzar el període de la beca.  
3. Haurà de presentar-se igualment un estudi que comprenga:  
- Nombre de dones ateses.  
- Supòsits que han originat l'atenció.  
- Derivacions realitzades (centres hospitalaris, serveis socials, etc.).  
De l'estudi s'haurà de deduir el perfil social de les dones usuàries del Centre 24 hores i la problemàtica més significativa.  
Tretze  
Les incidències que sorgesquen durant el període de benefici de les beques seran resoltes, amb una denúncia prèvia bé per les beneficiàries de les beques o bé per la tutora d'aquestes, en un expedient contradictori, pel conseller de Treball i Afers Socials, i podran ser revocades aquestes en el cas d'incompliment de les obligacions per part dels becaris.  
Catorze  
Finalitzat el període de benefici de la beca i amb l'informe previ d'assistència, aprofitament i aptitud per part de la treballadora social, s'estendrà un certificat per part de la Direcció General de la Dona.  
ANNEX II  
Model d'instància de sol·licitud de la beca  
..., amb DNI ..., que visc a ... , c/ ..., núm. ..., codi postal ..., telèfon ...  
EXPOSA:  
Que convocades beques per a postgraduats en Treball Social per la Direcció General de la Dona, de la Conselleria de Treball i Afers Socials, i com que reuneix els requisits que s'hi exigeixen, accepta en tots els termes les bases de l'esmentada convocatòria i adjunta la següent documentació:  
- Fotocòpia compulsada del DNI.  
- Fotocòpia compulsada del títol acadèmic.  
- Documents que acrediten l'experiència laboral.  
- Documents que acrediten la formació acadèmica en temes relacionats amb la dona.  
- Expedient acadèmic.  
- Declaració jurada que l'interessat no és beneficiari de cap altra beca concedida per una igual activitat o similar.  
- Documentació acreditativa del compliment de les seues obligacions fiscals i amb la Seguretat Social.  
SOL·LICITA:  
Que tinga per admesa aquesta instància amb la seua documentació a l'efecte de la convocatòria de beques.  
València, ... d ... de 1996  
(Signatura de la persona interessada)  
CONSELLERIA DE TREBALL I AFERS SOCIALS


Còpia Permalink ELI